钦定古今图书集成/明伦汇编/官常典/第212卷 > 裴坦
## 钦定古今图书集成/明伦汇编/官常典/第212卷 > 裴坦

按《唐书》本传：“坦字知进，隋营州都督世节裔孙。父乂，
福建观察使。坦及进士第，沈傅师表置宣州观察府，
召拜左拾遗、史馆修撰，历楚州刺史。令狐绹当国，荐
为职方郎中、知制诰，而裴休持不可，不能夺。故事，舍
人初诣省视事，四丞相送之，施一榻堂上，压角而坐。
坦见休，重愧谢，休勃然曰：‘此令狐丞相之举，休何力’？”
顾左右，索肩舆亟出，省吏眙骇，以为唐兴无有此辱，
人为坦羞之。再进礼部侍郎，拜江西观察使、华州刺
史。召为中书侍郎、同中书门下平章事。不数月卒。坦
性简俭，子取杨收女赍具，多饰金玉，坦命撤去，曰：“乱
我家法。”世清其概。

按《北梦琐言》：“唐相国裴公坦，太和八年，李汉侍郎下
及第。自以举业未精，遽此叨忝，未尝曲谢座主，辞归
鄠县别墅。三年肄业，不入城，岁时恩地，唯启状而已。
至于同年，邻于谢绝，掩关勤苦，文格乃变。然始到京，
重献恩门文章，词采典丽，举朝称之。后至大拜，为时
名相。”